35. valné zhromaždenie Združenia pre rozvoj slovenskej architektúry a stavebníctva – ABF Slovakia  
Štatút súťaže Stavba roka 




Čl. 1
Hlavné ustanovenia
 
(1) Celoštátna verejná neanonymná súťaž realizovaných stavieb na Slovensku Stavba roka 
(v texte ďalej len „súťaž“),  začala svoju tradíciu v roku 1995  predchodkyňou  Združenia pre rozvoj slovenskej architektúry a stavebníctva – ABF Slovakia (v texte ďalej len „Združenie“), a to Nadáciou pre rozvoj architektúry a stavebníctva, transformovanej na Združenie v roku 1997.  
 
(2) Združenie vyhlasuje súťaž každoročne na podporu kvality  realizácie stavebného diela ako  súčasť  uceleného systému zabezpečovania kvality vo výstavbe a stavebníctve s cieľom dosiahnutia európskych štandardov v reálnom čase.  Jedným z gestorov tohto systému je Ministerstvo dopravy Slovenskej republiky  a garantmi kvality jeho realizácie sú Zväz stavebného priemyslu Slovenska, Slovenská komora stavebných inžinierov a Slovenská komora architektov. 
 
(3) Súčasťou súťaže je Cena verejnosti (samostatný štatút), každoročne od roku 2009 udeľovaná širokou verejnosťou internetovým hlasovaním prostredníctvom známeho internetového portálu. O túto cenu sa uchádzajú všetky stavby, prihlásené do súťaže. Jej poslaním je, okrem účinnej profesionálnej propagácie úrovne odvetvia výstavby a stavebníctva a súťaže,  šírenie osvety, zvyšovanie vedomostného potenciálu občanov v oblasti architektúry a stavebníctva, ako aj  upevňovanie zdravého sebavedomia pri ich aktívnom ovplyvňovaní vecí verejných vo výstavbe miest a obcí, ktoré sa ich dotýkajú.      
 
(4) Súťaž sa vyhlasuje každoročne pre stavby v kategóriách „Budovy“ a „Inžinierske stavby“ (nová stavba, obnova, rekonštrukcia). V prípade nedostatočného počtu prihlásených stavieb má právo vyhlasovateľ spojiť 2 roky do jedného ročníka.
 
(5) Všetky stavby musia byť realizované na území Slovenskej republiky bez ohľadu na štátnu príslušnosť fyzických osôb a krajinu registrácie právnických osôb zúčastnených na ich realizácii (autorov architektonického riešenia, projektantov, hlavných zhotoviteľov, stavebníkov či developerov).   
 
(6) Súťaž sa uskutočňuje podľa zákonov a predpisov platných v Slovenskej republike. 
 
(7) Vykonávacími dokumentmi súťaže sú: vyhlásenie súťaže, súťažné podmienky, krycí list, kritériá hodnotenia stavebných diel, záväzná prihláška.  

Čl. 2
Vyhlasovatelia súťaže 
 
(1) Vyhlasovateľmi súťaže môžu byť len právnické osoby, ktoré  svojim statusom v odvetví architektúry a staviteľstva zvýšia celospoločenský význam a prestíž súťaže. Vyhlasovatelia sa prostredníctvom súťaže prezentujú nielen v oblasti architektúry a staviteľstva, ale aj celospoločenskom meradle.  
          
(2) Výber vyhlasovateľov podlieha schváleniu valným zhromaždením (ďalej len „VZ“) Združenia a ich aktualizovaný zoznam sa každoročne zakotví do vykonávacích dokumentov súťaže Stavba roka.  
 
(3) Vyhlasovatelia sa zúčastňujú na spolufinancovaní súťaže.

  
Čl. 3
Odborní garanti súťaže 
 
(1) Odbornými garantmi súťaže sú Slovenská komora stavebných inžinierov, Slovenská komora architektov a Zväz stavebného priemyslu Slovenska.  
 
(2) Do ich pôsobnosti patrí najmä: 
· návrh a aktualizácia vykonávacích dokumentov súťaže, 
· návrh a aktualizácia kritérií hodnotenia stavieb, 
· v súčinnosti so Združením návrh členov odbornej poroty a expertov.   
 
(3) Návrhy v ods. (2) tohto článku podliehajú schvaľovaniu VZ Združenia. Návrh členov odbornej poroty schvaľuje Výkonný výbor Združenia.
 
 
Čl. 4 
Organizátor súťaže 
 
(1) Organizátorom súťaže bola od roku 1995 Nadácia ABF Slovakia. Od roku 1997 je organizátorom súťaže Združenie, transformované v tomto roku z Nadácie ABF Slovakia. 
(2) Majiteľom ochranných známok „STAVBA ROKA“ pre územie Slovenskej republiky registrovanej na Úrade priemyselného vlastníctva SR je Zväz stavebného priemyslu Slovenska. Združenie a jeho členovia a ocenené subjekty majú právo používať ochranné známky na základe licenčnej zmluvy. 
(3) Pripravuje a realizuje súťaž vrátane Ceny verejnosti, putovnej výstavy Stavba roka, slávnostného vyhlásenia a odovzdávania cien, webovej stránky www.stavbaroka.eu a  profesionálnej medializácie. 

(4) Organizátor súťaže dbá na dodržanie štatútu, ako aj podmienok a kritérií formulovaných vo vykonávacích dokumentoch súťaže.
 
(5) Organizátor súťaže pripravuje a zabezpečuje: podklady pre odbornú porotu, obhliadku stavieb, trvalú súčinnosť medzi odbornou porotou, organizátorom súťaže a prihlasovateľmi stavieb počas ich obhliadky, záverečné hodnotenie stavieb v súlade s vykonávacími dokumentmi súťaže.   
 
(6) Náklady na prípravu a realizáciu súťaže sú súčasťou jej rozpočtu.   
 
 

Čl. 5 
Základné pravidlá súťaže  
 
(1) Prostredníctvom súťaže sa verejne prezentujú hlavní účastníci realizácie stavieb:  
a) autori architektonických riešení (FO),  
b) projektanti architektonicko-stavebnej časti (FO, prípadne aj PO),  
c) projektanti rozhodujúcej odbornej časti mimo architektonicko-stavebnej časti (FO, prípadne PO), 
d) hlavný zhotoviteľ (PO), resp. ďalší zhotovitelia (PO),  
e) stavbyvedúci (FO, prípadne aj PO), 
f) stavebník (PO, resp. FO), 
g) technický dozor stavebníka (FO, prípadne aj PO).    
 
(2) Za správnosť uvedenia všetkých údajov o prihlásenej stavbe v jej technickej  dokumentácii,  vyžadovaných súťažnými podmienkami,  zodpovedá jedine prihlasovateľ.  
 
(3) Do súťaže sa prihlasujú  dokončené  stavby, na ktoré sa vydalo kolaudačné rozhodnutie s nadobudnutím právoplatnosti v dobe, stanovenej VZ Združenia.   
 
(4) Prihlášku do súťaže môže podať PO či FO, ktorá stavbu realizovala, alebo sa na jej realizácii  zúčastnila. Splnenie súťažných podmienok (príloha č. 1) a uhradenie prezentačného poplatku kontroluje organizátor súťaže. 

(5) Výšku prezentačných poplatkov prihlasovateľov stavieb odsúhlasuje každoročne VZ Združenia.  

(6) Financovanie prípravy a realizácie súťaže je zabezpečené  príspevkami jej vyhlasovateľov, prezentačnými poplatkami prihlasovateľov stavieb, potenciálnymi sponzormi a partnermi.     
 
(7) Slávnostné vyhlásenie výsledkov súťaže i Ceny verejnosti  a odovzdávanie cien - gala večer - s vernisážou putovnej výstavy Stavba roka, sa koná v Bratislave.  
 
(8) Putovnou výstavou Stavba roka sa prezentujú všetky odbornou porotou posudzované stavby.  
 
(9) Združenie je autorom (zákon č. 618/2003 Z. z. v znení neskorších predpisov):  
- súťaže, 
- putovnej výstavy Stavba roka, 
- Ceny verejnosti, 
- scenára Gala večera Stavba roka,  
- videoprojekcie Stavba roka,  
- e-katalógu Stavba roka, 
- printového katalógu Stavba roka, 
- televízneho scenára.  

(10) Vyhlasovatelia podľa čl. 2 ods. (3) a čl. 5 ods. (6) majú právo využívať všetky mediálne a propagačné materiály stavieb aj jednotlivo, ktorých autorom je Združenie podľa ods. (9), pre vlastnú potrebu propagácie a medializácie stavebníctva a investičnej výstavby. Nemôžu ich poskytnúť tretím stranám bez súhlasu Združenia.
 
(11) Vyhlasovatelia súťaže si vyhradzujú právo zrušiť súťaž z dôvodu počtu alebo nekvality prihlásených stavebných diel. Minimálny počet stavebných diel v súťaži stanoví v každom ročníku VZ.     
  
Čl. 6
Odborná porota  
 
(1) Odbornú porotu tvoria významné osobnosti pôsobiace v oblasti architektúry a stavebníctva v SR a v zahraničí. Akademickú obec zastupujú profesori alebo docenti pôsobiaci v príslušnom odbore. 
 
(2) Členovia odbornej  poroty (v texte ďalej „porota“)  musia  byť vybavení príslušnou odbornosťou a skúsenosťami z oblasti tvorby, projektovania  a realizácie stavieb, ako aj z členstva v iných odborných porotách.
 
(3) Návrhy na členov poroty predkladajú vyhlasovatelia, organizátor súťaže v súčinnosti s odbornými garantmi súťaže -  čl. 3, ods. (2) tohto štatútu. Členov poroty menuje organizátor súťaže po ich schválení Výkonným výborom Združenia. 
 
(4) Konečné profesijné zloženie poroty determinuje uzávierka prihlásených stavieb a ich počet v jednotlivých kategóriách výstavby.
 
(5) Ak si to bude vyžadovať náročnosť prihlásených stavieb, má právo organizátor nominovať expertov v jednotlivých kategóriách výstavby. Pre nomináciu expertov platia rovnaké kritériá a postup ako je uvedené pre nomináciu členov v ods. (3) tohto článku.  
 
(6) Členovia poroty podpíšu čestné vyhlásenie, že nie sú prihlasovateľmi, ani osobami v pracovnom alebo príbuzenskom vzťahu k prihlasovateľom,  ani spoločníkmi alebo členmi orgánu právnických osôb, ktoré sa zúčastňujú na tejto súťaži. 

(7) Členstvo v porote je nezastupiteľné.

(8) Členovia poroty sú za svoju činnosť honorovaní.   
 
Čl. 7
Hodnotenie stavieb 
  
(1)	Stavby posudzuje porota  na základe plnenia kritérií hodnotenia uvedených v prílohe č. 2 tohto štatútu, a to podľa: 
- technickej dokumentácie,
- zistení obhliadkou.
 
(2) Porota spoločne vykoná obhliadku každej stavby, ktorá podľa technickej dokumentácie spĺňa súťažné podmienky. 

(3) Záverečné hodnotenie všetkých do súťaže prihlásených stavieb porotou je dokladované písomným protokolom, podpísaným všetkými členmi poroty a organizátorom súťaže.    
  
Čl. 8
Ceny 
 
(1) Ceny v súťaži udeľuje porota s právom neudeliť hlavnú cenu, resp. niektorú z ďalších cien súťaže, či udeliť jednej stavbe viac cien. Rozhodnutie poroty je rozhodnutím konečným. 
 
(2) Hlavnou cenou súťaže je ocenenie stavby titulom  STAVBA ROKA.  

(3) Porota môže udeliť hlavnú cenu samostatne v kategórii „Budovy“ a v kategórii „Inžinierske stavby“.
 
(4) Hlavná cena sa udeľuje zo všetkých stavieb nominovaných do súťaže Stavba roka, nie len zo stavieb ocenených cenami vyhlasovateľov a cenami za celospoločenský prínos.

(5) Ceny vyhlasovateľov  súťaže vrátane cien za celospoločenský prínos udelí porota tým stavbám,  ktoré okrem splnenia súťažných podmienok osobitným spôsobom napĺňajú, kritériá súťaže:
· Cena MD SR za celospoločenský prínos v oblasti architektúry a stavebníctva – gestorom je MD SR,
· Cena ÚMS za celospoločenský prínos v rozvoji miest a obcí Slovenska – gestorom je ÚMS,
· Cena za výnimočné a progresívne projektové riešenie – gestorom je Slovenská komora stavebných inžinierov,
· Cena za mimoriadnu kvalitu realizácie stavby – gestorom je Zväz stavebného priemyslu Slovenska,
· Cena  za uplatnenie vedy a výskumu pri navrhovaní a zhotovovaní stavby – gestorom je Slovenská technická univerzita v Bratislave, Stavebná fakulta,
· Cena za použitie progresívnych stavebných výrobkov a inovatívnych postupov výstavby – gestorom je Technický a skúšobný ústav stavebný, n. o.,
· Cena za  nápaditý architektonický koncept – gestorom je Vydavateľstvo Jaga Group, s.r.o.,
· Cena bytový/rodinný dom roka – gestorom je Prvá stavebná sporiteľňa, a. s.

(6) Všetky ceny udelené porotou pozostávajú z diplomu a artefaktu. Udelenie ceny sa vyznačí na stavbe (exteriér, interiér) tabuľou s logom súťaže a textom. Za obsahovú a grafickú podobu tabule zodpovedá Združenie. Jej vyhotovenie a inštaláciu zabezpečí prihlasovateľ stavby.  

(7) Diplomy podpisujú: prezident Združenia a predseda poroty a gestor ceny. 
 
(8) Ceny vyhlasovateľov, ich počet alebo predmet ocenenia sa môžu meniť vzhľadom na požiadavky rozvoja súťaže a závery alebo odporúčania poroty v súčinnosti s odbornými garantmi súťaže.   
 
 Čl. 9
Organizačné a finančné zabezpečenie cien 
 
(1) Autorom loga súťaže a grafického dizajnu artefaktov je akademický sochár Rastislav Trizma (od roku 1995).  

(2) Autorom  grafického dizajnu diplomov,  textov na artefakty, tabule, diplomy a ich obaly je Združenie.   

(3) Vyhotovenie artefaktov, diplomy a ich obaly organizačne zabezpečí  za vopred dohodnutú finančnú čiastku Združenie. 
  
(4) Finančné náklady za vyhotovenie artefaktov, diplomov a ich obaly znášajú: 
- organizátor súťaže na hlavné ceny, 
- cien vyhlasovateľov vyhlasovatelia súťaže, 
- cien za celospoločenský prínos dotknuté právnické osoby (MD SR, ÚMS),
- na Ceny verejnosti príslušný vybratý spracovateľský webový portál.
 
(5) Finančné náklady na všetky ceny sú súčasťou rozpočtu na prípravu a realizáciu súťaže, ktorý každoročne schvaľuje VZ Združenia.  
   
Čl. 10
Propagácia súťaže
 
(1) Masmediálnu prezentáciu súťaže – mediálnu politiku a mediálne partnerstvo - v plnom rozsahu a kompetenciami zabezpečuje Združenie.

(2) Združenie zabezpečí širokú publicitu samotnej súťaže, ako aj všetkých porotou posudzovaných stavieb  prostredníctvom masmédií – printových i elektronických.

(3) Vyhlásenie súťaže a jej výsledky zverejňujú aj jej vyhlasovatelia a členovia Združenia  prostredníctvom svojich internetových portálov, ako aj v periodických či iných publikáciách, pokiaľ nimi disponujú.

(4) Vysoko hodnotenou a účinnou propagáciou súťaže a úrovne architektúry a stavebníctva na Slovensku je Gala večer spojený so slávnostným odovzdávaním cien za prítomnosti známych osobností a hostí politického, hospodárskeho, kultúrneho a verejného života, ako aj prítomnosti STVR i ďalších televízií (pokiaľ sa získajú), ktoré uskutočnia  záznamy odvysielané v hlavnom vysielacom čase.

(5) Účinným nástrojom propagácie súťaže a úrovne architektúry a stavebníctva na Slovensku je putovná výstava Stavba roka (v texte ďalej len „výstava“). Vernisáž výstavy je integrálnou súčasťou Gala večera, príležitosťou pre intenzívnu propagáciu súťaže a stavieb prostredníctvom zúčastnených masmédií.
 
(6) Každá stavba zaradená do súťaže a posúdená porotou sa  prezentuje  na výstavnom paneli plagátom zhotoveným podľa propozícií organizátora súťaže – grafický dizajn + texty. Texty zabezpečuje organizátor súťaže. 
 
(7) Panely tvoria samostatnú expozíciu výstavy, ktorá je k dispozícii  odborným   podujatiam, ktorých garantom sú Ministerstvo dopravy SR, vyhlasovatelia súťaže, prípadne ďalší záujemcovia.   
 
(8) Výstava sa  pred verejnosťou na Slovensku či v zahraničí musí prezentovať komplexne ako jeden celok s neoddeliteľnými tromi hlavnými panelmi výstavy a ich textami o súťaži propagujúcimi jej organizátora Združenie, vyhlasovateľov súťaže a všetkých cien, partnerov a sponzorov.  
 
(9) Výnimkou je prezentácia výstavy autorským výberom panelov autorom výstavy Združením v prípade obmedzených priestorov prezentácie.   
 
(10) Porušenia princípu komplexnosti prezentácie výstavy ako celku sa kvalifikuje ako porušenie autorského zákona s vyvodením dôsledkov.  
 
(11) Súčasťou výstavy môžu byť reklamné panely výrobcov stavebných materiálov a  výrobkov, ako aj iných firiem či organizácií, pokiaľ sa získajú. Ich výber je v plnej kompetencii  Združenia.  
 
(12) Ak sa združí dostatočné množstvo finančných prostriedkov, Združenie vydá propagačný katalóg Stavba roka v elektronickej forme, v ktorom použije fotografický materiál z technickej dokumentácie prihlásených stavieb do súťaže, ako aj videoprojekcie.  
  
(13) Ďalšou formou propagácie súťaže a úrovne architektúry a stavebníctva na Slovensku je Cena verejnosti. Cena verejnosti sa realizuje formou internetového hlasovania širokej verejnosti na známom internetovom portáli, kde sa prezentujú všetky stavby prihlásené do súťaže prostredníctvom fotografie každej stavby, hlavnými údajmi o stavbe, stručným opisom.       

Čl. 11
Účinnosť štatútu

(1) Štatút – 1. aktualizácia – nadobudla účinnosť dňom 07. 03. 2012.
(2) Štatút – 2. aktualizácia – nadobudla účinnosť dňom 07. 04. 2014.
(3) Štatút – 3. aktualizácia - nadobúda účinnosť dňom jeho schválenia uzneseniami 20. valného zhromaždenia Združenia ABF Slovakia dňa 23. júna 2015. 
(4) Štatút – 4. aktualizácia - nadobúda účinnosť dňom jeho schválenia uzneseniami 21. valného zhromaždenia Združenia ABF Slovakia dňa 27. apríla 2016.
(5) Štatút – 5. aktualizácia - nadobúda účinnosť dňom jeho schválenia uzneseniami 22. valného zhromaždenia Združenia ABF Slovakia dňa 27. apríla 2017.
(6) Štatút – 6. aktualizácia - nadobúda účinnosť dňom jeho schválenia uzneseniami 23. valného zhromaždenia Združenia ABF Slovakia dňa 22. júna 2018.     
(7) Štatút – 7. aktualizácia – nadobúda účinnosť dňom jeho schválenia uznesením 29. valného zhromaždenia Združenia ABF Slovakia dňa 11. júla 2023  
(8) Štatút – 8. aktualizácia – nadobúda účinnosť dňom jeho schválenia uznesením 32. mimoriadneho valného zhromaždenia Združenia ABF Slovakia dňa 24. júna 2024  
(9) Štatút – 9. aktualizácia – nadobúda účinnosť dňom jeho schválenia uznesením 33. valného zhromaždenia Združenia ABF Slovakia dňa 18. júna 2025  
(10) Štatút – 10. aktualizácia – nadobúda účinnosť dňom jeho schválenia uznesením 35. valného zhromaždenia Združenia ABF Slovakia dňa 8. júla 2026  

